হুসাইন ইবনে আলি আল-আবিদ

**হুসাইন ইবনে আলি আল-আবিদ ইবনে হাসান আল-মুসাল্লাত ইবনে হাসান আল-মুসান্না ইবনে হাসান ইবনে আলি** ( ) ছিলেন ইসলামের চতুর্থ খলিফা আলির একজন বংশধর ও আলীয় সামরিক নেতা, যিনি আব্বাসীয় খলিফা আল-হাদীর বিরুদ্ধে মদিনায় বিদ্রোহ করেন। তার পিতামহ হাসান আল-মুসান্না হাসান ইবনে আলীর নাতি ছিলেন। ৭৮৬ সালের ১১ জুন মক্কার বাইরে সংঘটিত ফাখের যুদ্ধে তাঁর অনেক অনুসারীর সাথে তিনিও নিহত হন। এই কারণে ইতিহাসে **ফাখের মানুষ** () নামে পরিচিতি পান।  

## পরিবার ও প্রাথমিক জীবন
হুসাইনের পিতার নাম ছিল আলি আল-আবিদ, যিনি হাসান ইবনে আলির প্রপৌত্র ছিলেন। তাঁর মাতা ছিলেন যায়নাব, যিনি আবদুল্লাহ ইবনুল-হাসান আল-মুসান্নার কন্যা ছিলেন। আব্দুল্লাহও হাসান ইবনে আলির নাতি ছিলেন। তাঁর পিতা-মাতা উভয়েই তাদের ধার্মিকতার জন্য সুপরিচিত ছিলেন। এমনকি তাঁর পিতা ৭৫৮ ও ৭৬২ সালে আব্বাসীয় খলিফা আবু জাফর আল-মানসুর কর্তৃক বন্দী হওয়া তাঁর আলীয় আত্মীয়দের সঙ্গে স্বেচ্ছায় কারাগারে যেতে রাজি হন এবং ৭৬৩ সালে তিনি কারাগারেই মৃত্যুবরণ করেন।

৭৬২ সালে মদিনায় আব্বাসীয়দের বিরুদ্ধে যে বড় আলীয় বিদ্রোহ সংঘটিত হয়, তার নেতা মুহাম্মাদ নফসে যাকিয়্যা হুসাইনের মাতার সহোদর ভাই ছিলেন। এইভাবে হুসাইন এমন এক বড় পরিবেশে বড় হন, যাকে ইতিহাসবিদ লরা ভেচ্চিয়া ভাগলিয়েরি 'চরম ধার্মিকতা ও আব্বাসীয়দের প্রতি গোপন ঘৃণার আঁতুড়ঘর' বলে বর্ণনা করেন।

তবে এর পরেও হুসাইনের সঙ্গে তৃতীয় আব্বাসীয় খলিফা আল-মাহদির (শা. ৭৭৫–৭৮৫) বন্ধুত্বপূর্ণ সম্পর্ক ছিল বলে জানা যায়। তিনি হুসাইনকে অনেক অর্থ প্রদান করেন এবং তাঁর অনুরোধে একজন আলীয় বন্দীকে মুক্তিও দেন।

ভাগলিয়েরির মতে, দরিদ্রদের প্রতি তাঁর ভালোবাসা, তাঁর দানশীলতা, অর্থের মূল্য বুঝতে না পারা ও তাঁর সীমাহীন উদারতা সম্পর্কে অনেক কাহিনি প্রচলিত রয়েছে।

## বিদ্রোহ

৭৮৫ সালের জুলাইয়ে খলিফা আল-মাহদি মৃত্যুবরণ করার কিছুদিন পরই হুসাইন ও তার অনুসারীরা মদিনায় বিদ্রোহ ঘোষণা করেন। তারা আশা করেন যে, খলিফা আল-মাহদির উত্তরসূরি হাদি তখনও যেহেতু ক্ষমতার নিয়ন্ত্রণ পুরোপুরি সুসংহত করতে পারেননি, তাই এই অস্থির পরিস্থিতিতে বিদ্রোহ করলে তা সফল হওয়ার সম্ভাবনা থাকবে।

সম্ভবত ৭৮৬ সালের ১৬ মে হুসাইন ও তার অনুসারী দলের লোকেরা মদিনার নিয়ন্ত্রণ নেওয়ার চেষ্টা করেন। হুসাইন তখন মসজিদে নববির মিম্বরে আরোহণ করে খুতবা দেন। তিনি প্রতীকীভাবে সাদা পোশাক ও সাদা পাগড়ি পরিধান করেন। সেখানে তার অনুসারীরা তার প্রতি আনুগত্যের শপথ (বাইয়াত) প্রদান করে। সেই সময় তিনি রাজকীয় উপাধি হিসেবে “আল-মুরতাদা মিনাল মুহাম্মাদ” নাম গ্রহণ করেন, যার অর্থ হলো, “মুহাম্মাদের বংশ থেকে আল্লাহর মনোনীত ও প্রিয় ব্যক্তি”।

কিন্তু বিদ্রোহীরা সাধারণ জনগণকে তাদের পক্ষে আনতে ব্যর্থ হয়। এদিকে খুব দ্রুতই তারা শহরের স্থানীয় সামরিক ইউনিটের মুখোমুখি হয়। এরপর মদিনা নগরীতে লাগাতার কয়েকদিন আলীয় সমর্থক ও আব্বাসীয় সমর্থকরা বারবার সংঘর্ষে জড়িয়ে পড়ে। শেষ পর্যন্ত আব্বাসীয় পক্ষই বিজয়ী হয় এবং তারা আলীয়দের মসজিদে নববীর চত্বরের মধ্যেই সীমাবদ্ধ করে ফেলে। বিদ্রোহ যে স্পষ্টভাবে ব্যর্থ হয়ে গেছে তা বুঝতে পেরে হুসাইন ২৮ মে মদিনা ত্যাগ করেন। তখন প্রায় ৩০০ জন অনুসারীকে সঙ্গে নিয়ে তিনি মক্কার উদ্দেশ্যে রওনা হন।

৭৮৬ সালের ১১ জুন মক্কার উত্তর-পশ্চিমে ৪ কিলোমিটার (২.৫ মাইল) দূরে অবস্থিত ফাখ্‌ উপত্যকায় (ওয়াদি আল-ফাখ) হুসাইন ও তার ক্ষুদ্র বাহিনী আব্বাসীয় সেনাবাহিনীর মুখোমুখি হয়। সেই আব্বাসীয় বাহিনীর নেতৃত্বে ছিলেন কয়েকজন আব্বাসীয় রাজপুত্র, যারা তখন হজ পালনের জন্য তাদের সশস্ত্র বাহিনীসহ মক্কায় উপস্থিত ছিলেন। 

পরবর্তীতে সেখানে যুদ্ধ সংঘটিত হয় এবং এতে হুসাইন ও তার একশোরও বেশি অনুসারী নিহত হন। শত শত আলীয় বিদ্রোহীক বন্দি করা হয়। তবে তাঁদের অনেকেই যুদ্ধক্ষেত্র থেকে পালাতে সক্ষম হন। তারা নিজেদেরকে হজযাত্রীদের ভিড়ের সঙ্গে মিশিয়ে নিরাপদে সরে যান। 

পালিয়ে যাওয়া ব্যক্তিদের মধ্যে ছিলেন মুহাম্মদ আল-নাফস আল-জাকিয়্যার দুই ভাই ইদরিস ও ইয়াহইয়া। পরবর্তীতে ইদরিস মাগরেব অঞ্চলে (উত্তর আফ্রিকা) চলে যান এবং ৭৮৯ সালে বর্তমান মরক্কো অঞ্চলে ইদরিসীয় রাজবংশ প্রতিষ্ঠা করেন। অন্যদিকে তার ভাই ইয়াহইয়া ৭৯২ সালে দাইলাম অঞ্চলে একটি বিদ্রোহের সূচনা করেন।

## তথ্যসূত্র


## গ্রন্থপঞ্জি

* 
* 
* 

বিষয়শ্রেণী:যায়দী ইমাম